प्रधानमंत्री ने जो किया, सो किया; लेकिन जैसे किया, ग़लत किया। 8 नवंबर की रात 8 बजे जब वे एकाएक टेलीविजन के परदे पर आए तो लोगों ने सोचा कि या तो पाकिस्तान से किसी जंग का ऐलान होने वाला है या फिर दाऊद इब्राहीम को पकड़ लाने जैसी कोई बड़ी ख़बर वे देश को देने वाले हैं। लेकिन जब उन्होंने भ्रष्टाचार का ज़िक्र शुरू किया तो सबकी समझ में आ गया कि वे गंदे पैसे के पतनाले पर काबू के लिए किसी क़दम की घोषणा करेंगे। मगर तब भी किसी ने नहीं सोचा कि चंद लमहों बाद पांच सौ और एक हज़ार के नोट चार घंटे बाद काग़ज़ के टुकड़ों में तब्दील होने की गाज गिरने वाली है। सो, पूरे मुल्क़ की आंखें प्रधानमंत्री के ऐलान से फटी रह गईं।